A4-0196/98

Päätöslauselma komission tiedonannosta eurooppalaisten taloudellisten etuyhtymien (ETEY) osallistumisesta julkisiin hankintoihin ja julkisista varoista rahoitettuihin ohjelmiin (KOM(97)0434 - C4-0590/97)

Euroopan parlamentti, joka

- ottaa huomioon komission tiedonannon (KOM(97)0434 - C4-0590/97),

- ottaa huomioon 22. lokakuuta 1997 antamansa päätöslauselman julkisia hankintoja koskevasta komission vihreästä kirjasta (KOM(96)0583 - C4-0009/97) ((EYVL C 339, 10.11.1997, s. 65.)),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä oikeusasioita ja kansalaisten oikeuksia käsittelevän valiokunnan lausunnon (A4-0196/98),

A. ottaa huomioon, ettei pk-yritysten osallistuminen julkisiin hankintoihin ja julkisista varoista rahoitettuihin ohjelmiin ole vielä saavuttanut tyydyttävää tasoa,

B. ottaa huomioon, että eurooppalaiset taloudelliset etuyhtymät (ETEY) voivat olla arvokas väline, jolla voidaan auttaa pk-yrityksiä hyödyntämään yhtenäismarkkinoiden tarjoamia mahdollisuuksia, avata kansallisia hankintamarkkinoita ja lisätä rajat ylittävää yhteistoimintaa,

C. ottaa huomioon, että on puututtava pienten ja erittäin pienten yritysten tiedonsaantivaikeuksiin ja matalaan osallistumisasteeseen ETEY:iin, sillä ne edustavat 98,9 % Euroopan yrityksistä ja 52 % työpaikoista ja niiden panos paikallisten markkinoiden kehittämisessä ja työllistämisessä on kaikkein suurin,

D. ottaa huomioon, että eurooppalaisia taloudellisia etuyhtymiä koskeva asetus tuli voimaan vuonna 1989 ja sen jälkeen Euroopan unionissa on perustettu vasta 800 eurooppalaista taloudellista etuyhtymää,

E. ottaa huomioon, että komission tekemien tutkimusten mukaan useimmat pk-yritykset eivät tiedä eurooppalaisten taloudellisten etuyhtymien olemassaolosta tai niiltä puuttuu tietoja tämän välineen toiminnasta,

F. ottaa huomioon, että komissio valmistelee tällä hetkellä käsikirjaa eurooppalaisista taloudellisista etuyhtymistä tiedonpuutteen ratkaisemiseksi;

1. Katsoo komission tiedonannon edistävän osaltaan ETEY-järjestelmän käyttöä pk-yritysten parissa;

2. Katsoo kuitenkin, että on tehtävä vielä enemmän, jotta pk-yritykset saadaan käyttämään paljon enemmän eurooppalaisia taloudellisia etuyhtymiä;

3. Kehottaa komissiota kannustamaan sellaisen Euroopan unionin tasolla toimivan ETEY-paneelin vapaaehtoista perustamista, joka koostuisi kansallisista ja eri toimialojen edustajista sekä työmarkkinaosapuolien ja pk-yritysten edustajista ja toimisi eurooppalaisia taloudellisia etuyhtymiä ja niihin liittyviä seikkoja koskevien tietojen välittäjänä;

4. Ehdottaa, että kun käsikirjat ovat valmistuneet, pk-yrityksiä tukevat tai toimeksiantonsa osana tällaisia yrityksiä edustavat kansalliset ja toimialakohtaiset järjestöt (tai edellä kuvailtu yhteistyöpaneeli) arvioivat niitä kriittisesti;

5. Katsoo, että tällä tavalla tulee selväksi, voidaanko käytännön kokemuksien perusteella havaita huolenaiheita, joita komissio ei ole huomannut, ja mahdollisesti ehdottaa tapoja ongelmien ratkaisemiseksi;

6. Kehottaa komissiota antamaan uuden tiedonannon kahden vuoden kuluessa tällaisen kuulemisen perusteella ja ehdottamaan muutoksia selvityksiin sekä mahdollisesti ehdottamaan lisätoimia ETEY-järjestelmän edistämiseksi;

7. Painottaa myös komission yksiköissä käytävän monialaisen keskustelun tarpeellisuutta, jotta voidaan varmistaa, että kilpailua, julkisten hankintojen edistämistä ja tietojen levittämistä edistävää tekniikkaa koskevat toimet eivät haittaa eurooppalaisten taloudellisten etuyhtymien edistämistä Euroopan unionissa;

8. Kehottaa komissiota kannustamaan jäsenvaltioita osoittamaan tai perustamaan keskuksia, joissa annetaan korkeatasoista neuvontaa ja koulutusta pk-yrityksille, jotka haluavat osallistua järjestelmään, ja joilla olisi ihanteellisessa tapauksessa yhteydet jäsenvaltioiden hallituksiin, jotta ne voisivat antaa palautetta aloista, joilla kansalliset kysymykset tai toimintalinjat voivat aiheuttaa vaikeuksia rajat ylittävää toimintaa harjoittaville pienille yrityksille tai hämmentää niitä;

9. Korostaa, että tällaiset keskukset voisivat toimia yhdessä muissa jäsenvaltioissa olevien vastaavien keskusten kanssa, jotta saavutettaisiin yhteinen näkemys ja yhteisymmärrys käytännön tavoista, joilla käsitellään pk-yritysten havaitsemia ongelmia;

10. Kehottaa komissiota varmistamaan, että perustetaan tehokkaat seurantajärjestelmät ja että saadut tiedot ovat yhteensopivassa muodossa;

11. Kehottaa komissiota sisällyttämään saamansa palautteen Euroopan parlamentille osoitettavaan kertomukseensa; jos ETEY-järjestelmän käyttöönotto ei parane havaittavasti, strategiaa on selvästikin tarkasteltava uudelleen;

12. Katsoo, että komission olisi edistettävä tietoteknisten välineiden käyttöä tietojen levittämisessä ja neuvonnassa; painottaa kuitenkin, että

- tietotekniikka ei saa olla ainoa vaihtoehto, koska tutkimusten mukaan Euroopan unionissa vallitsee merkittävä epätasa-arvo tietotekniikan käytössä ja

- rahoitusta ei varata ainoastaan online-tekniikalla toteutettavan tiedottamisen ja neuvonnan perustamiselle vaan annetaan myös näiden palvelujen hallintoa ja siihen liittyviä toimenpiteitä varten riittävästi varoja;

13. Kehottaa komissiota kannustamaan jäsenvaltioita toimimaan yhteistyössä (vaikkakin epävirallisesti) eurooppalaisia taloudellisia etuyhtymiä koskevissa kertomuksissa ja tutkimuksissa ilmenneiden ongelmien ratkaisemiseksi; ongelmia aiheuttavat erimerkiksi yhteisvastuu, rajat ylittävät sopimukset, lainananto ja syrjimättömyys jne.;

14. Kiinnittää huomiota eurooppalaisia taloudellisia etuyhtymiä koskeviin oikeudellisiin esteisiin, jotka johtuvat julkisia hankintoja koskevien direktiivien määräysten täytäntöönpanosta ja niiden sisältämästä vaatimuksesta siirtyä myöhemmin määrättyyn oikeudelliseen muotoon sopimusten toteuttamista varten; tietoisena siitä, että tarvitaan tietty aika kyseisten määräysten vakiinnuttamiseksi, pyytää komissiota analysoimaan näiden esteiden sekä Euroopan yhteisöjen tuomioistuimen hiljattain yritysten yhteenliittymien tarjouskilpailuun osallistumisesta antaman tuomion vaikutusta ja ottamaan huomioon kaikki nämä tekijät ehdottaessaan kyseisten direktiivien tarkistamista;

15. Korostaa, että on vielä käytännön ongelmia, jotka liittyvät eurooppalaisia taloudellisia etuyhtymiä muodostavien yritysten kokoon ja julkisten hankintasopimusten luonteeseen; tietoisena komission ponnisteluista luoda tukitoimenpiteitä tämän alan yrityksille mahdollisesti teknisten puutteiden poistamiseksi, pyytää komissiota lisäämään aloitteita tällä alalla, luomaan erityisiä tukitoimia pienten ja erittäin pienten yritysten osallistumiseksi ETEY:iin, perustamalla vain niille tarkoitettuja ETEY:iä ja hankkimalla mahdollisesti lisärahoitusta epäsuotuisilla ja syrjäisillä alueilla toimiville ETEY:ille ja pk-yrityksille;

16. Kiinnittää huomiota eurooppalaisten taloudellisten etuyhtymien rahoituksen hankkimiseen liittyviin ongelmiin sekä korostaa, että luotonannossa tämäntyyppisiä yhtymiä ei saisi syrjiä muihin perinteisemmän tyyppisiin kansallisiin yrityksiin verrattuna ja että etuyhtymän jäsenten yhteisvastuullisuus ja erityisesti heidän henkilökohtainen luottokelpoisuutensa on riittävä takuu yhtymän luottokelpoisuudesta;

17. Katsoo, että pienten ja erittäin pienten yritysten ETEY:t voivat olla hyvä keino niiden luottojen keskittämiseksi, jolloin pääoman saatavuus paranee ja sen hinta halpenee, olettaen että yhteisöllä ja sen jäsenvaltioilla on luottotakuujärjestelmä;

18. Pyytää komissiota käynnistämään, tai, jos niin on jo tehty, saattamaan täysin toimivaksi eurooppalaisille taloudellisille eturyhmille tarkoitettua rahoitusvälinettä koskevan pilottihankkeen, jonka tarkoituksena on edistää ylikansallisia sijoituksia EU:ssa ja tukea muissa jäsenvaltiossa toimivien eurooppalaisten taloudellisten etuyhtymien ponnisteluja pankkiverkoston ja riskisijoitusrahastojen avulla;

19. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden parlamenteille.